Lelatisitswe o lekola kgaolo
Mopalamente wa kgaolo ya Boteti Botlhaba, Rre Sethomo Lelatisitswe, o roletse banni ba Mmea le Mokubilo tse di builweng kwa palamenteng e e fetileng . Rre Lelatisitswe o buile jalo fa a buisa diphuthego tsa kgotla kwa metseng eo ka Labone (Phalane a le malatsi a le marataro). A re mengwe ya melao e e dumetsweng ke wa maloma tsebe o a reng ka one golekwa go fokotsa dikgang tsa tshenyetso setshaba ka jaana go lemogilwe gore Batswana ba tswa kgakala ba bona dilo mme ba tshaba go bua. Mopalamente a re motho yo o tlaa lomang tsebe o tla bo a sireletsegile gape go na le gore yo o sa begeng nnete go tla dirwa jang. Rre Lelatisitswe a re molao o mongwe ke molao paakanyo wa tsa pereko o o amang babereki ba ditiro tse di faphegileng. A re barutabana ba tsentswe mo teng go lebeletswe gore lefatshe leno le santse le fatlhoga mme thuto ke yone e e ka le ntshang mo lehumeng.  A re fa barutabana ba ka tsena mo ngalong ditiro go ka ama thuto. Lephata la matlhoko a leruo le lone le tsentswe go lebilwe gore lefatshe leno le ikaegile ka temo-thuo jaanong fa go ka tlhagoga malwetse babereki ba le mo ngalong ditiro go ka baka tatlhegelo e kgolo mo thekisong ya nama,ga mmogo le lephata la CTO tiro e ka ema go sena petorolo. Rre Lelatisitswe a re molao o mongwe ke wa Botswana Regulatory Energy Authority mme o tlaa bo o itebagantse le go laola dikgwebo tsa motlakase gore Batswana ba seka ba jewa ntsoma le go tsenya phadisanyo ya motlakase le wa koketso ya maphata le mapalamente a a itlhophetsweng. Rre Lelatisitswe a re go ne go tserwe mapalamente mangwe go ya go bona mochine o wa ditlhopho gore o bereka jang. Kgosi wa Mmea, Rre Polson Keitlhaganetse o ne a supa fa a tshwenngwa ke ka fa babereki ba poso ba dirisanang le bagodi ka teng a tlholosa gore ba re fa mogolo a palelwa a rwalwe ka keriba gore a ye go amogela . Kgosi Keitlhaganetse a re lenaneo le la babereki ba poso o bona e le go sotla le go gakatsa seemo sa botsogo jwa bagolo. O ne gape a re bagodi ba ba duelwang ke ofisi ya dikamogelo tsa bagolo (Pensions) ga ba bone madi a bone faesale mmereki mongwe a fodusiwa . Monni wa Mokubilo, Rre Thatayaone Tabue a re ba sale ba kopile ditotoma tse di fokotsang lebelo (Speed Hampa) ka gore tsela ya Orapa/Francitown e ralala motse wa bone.  O ne gape a re ka molao wa ditsela sekontere se tshwanetse sa felela ko kgotleng a re ba kopa gore se tsenngwe ka go tsentswe pavement. Rre Tabue o ne gape a botsa gore kgang ya Pre School kwa Mokubilo e tsamaya fa kae. O ne gape a supa fa ba tshwenngwa ke semorafe mo motseng wa bone se a reng se busetsa ditlhabololo ko morago. Banni ba ne ba lela ka diphiri ba re di ba jela loruo mme ga di na phimolo dikeledi ba re ba kopa gore di akarediwe mo go tse di phimolelwang dikeledi ka gore di bolaya maiteko a lenaneo la nyeletso lehuma. 